Line Barfod (EL), 1998-11-19:
Det er en uhyggelig udvikling, at politikerne nu vil til at straffe børn i stedet for at beskytte dem.
Statistikken viser, at børn og unge laver kriminalitet; det er der ingen tvivl om.
Men på samme måde som man må spørge, hvorfor Jeppe drak, så må man også spørge, hvorfor børn og unge begår kriminalitet, for at finde løsningen på, hvad der kan gøres for at forebygge denne kriminalitet.
Det mener vi ikke forslagsstillerne overhovedet kommer i nærheden af med det her forslag.
V og K har skrevet en kur uden at kende sygdommens årsager, og det går naturligvis galt.
Hvad er problemet, når børn og unge laver kriminalitet?
Det er et råb om hjælp, som forslagsstillerne skriver i bemærkningerne.
Men det er et råb om hjælp, om opmærksomhed fra voksne, i et stadig mere følelseskoldt samfund, som i høj grad bygger på ideologien om at være sig selv nok.
Derfor er det ikke så underligt, at det er V og K, der kommer med sådan et forslag.
Denne her ideologi gennemsyrer hele den borgerlige samfundsopfattelse, og så bliver vi naturligvis også præsenteret for et forslag til løsninger af samfundets problemer, der er lige så kolde som det samfund, de er udsprunget af.
Venstre og De Konservative kalder det godt nok socialretlige sanktioner.
Men det er sanktioner fra det strafferetlige system, når det er samfundstjeneste og ungdomskontrakter, de foreslår.
Hvis en person over 15 år skal pålægges en sanktion, så foregår det normalt ved en domstol, og først efter at retten er nået frem til, at han er skyldig, kan han så pålægges en sanktion.
Men hvis sanktionen skal pålægges inden for det socialretlige system, så er det ikke domstolene, der skal tage stilling til, om barnet er skyldigt i den forbrydelse, man mistænker det for, eller hvilken sanktion barnet skal idømmes. Hvis et barn i dag begår nogle handlinger, der ville være kriminelle, hvis de var blevet udført af en voksen, så kan de sociale myndigheder iværksætte foranstaltninger for at hjælpe såvel barnet som familien for at forebygge, at barnet fortsætter med denne kriminalitet.
Men alt for mange steder afsættes der ikke de nødvendige ressourcer til det sociale arbejde.
Venstre og De Konservative skriver i bemærkningerne: »Samfundet må ikke svigte børn, som er blevet svigtet af deres forældre!«.
Det er vi fra Enhedslistens side fuldstændig enige i.
Men problemet er, at forældrene, hele familien, i alt for mange tilfælde er blevet svigtet af samfundet. Hvis Venstre og De Konservative virkelig mener det alvorligt med en forebyggende indsats over for ungdomskriminalitet, så handler det først og fremmest om langt bedre forhold for børnefamilierne.
Det hænger ikke sammen med, at de samme partier er positive over for regeringens forslag om at skære ned på boligstøtten til børnefamilierne, at de samme partier i landets kommuner er med til at gennemføre store nedskæringer på daginstitutionerne og til at hæve daginstitutionspriserne, samtidig med at mange kommuner og medierne kører kampagner om, at enlige forsørgere, bistandsmodtagere osv. er svindlere.
Hvis man bliver ved med at råbe »tyv« efter et menneske, så skal det menneske og dets børn have utrolig stor modstandskraft for at bevare tilliden til systemet. Når børnene gang på gang oplever, at deres familie bliver afvist af systemet, når de søger hjælp,
så er det ikke mærkeligt, hvis de på et tidspunkt vender systemet ryggen. Jeg møder mange skæbner blandt mine klienter, hvor jeg bliver dybt imponeret af, at de holder sig fri af kriminalitet.
Jeg har en klient, der for nogle år siden fik en skattegæld.
Siden har kommunen trukket alt, hvad den kunne, fra hende, så hun er kommet bagud med husleje, el, fagforening osv. og har meget svært ved at få råd til mad til sig selv og sine børn.
Vi har mange gange bedt kommunen om hjælp i form af et par måneders henstand, så hun kunne få betalt restancerne på de faste udgifter, men der er ingen menneskelig forståelse i kommunen.
Hvis moderen i den familie formår at bevare sine børns tillid til systemet og holde dem fra kriminalitet, så fortjener hun en medalje!
Hvis Venstre og De Konservative mener det alvorligt med at ville forebygge ungdomskriminalitet, så hold op med at forringe børnefamiliernes vilkår, og stop hetzen mod de enlige forsørgere, der bliver hængt ud som sociale bedragere.